3. ลักษณะการประกอบธุรกิจ

3.1 ประวัติความเป็นมา การเปลี่ยนแปลงและพัฒนาการที่สำคัญ

3.1.1 ประวัติความเป็นมา

บริษัท ธนมิตร แฟคตอริ่ง จำกัด (มหาชน) (“บริษัท”) เดิมชื่อ บริษัท ธนมิตร แฟคตอริ่ง จำกัด
จดทะเบียนก่อตั้งเมื่อวันที่ 6 มกราคม 2540 ด้วยทุนจดทะเบียนจำนวน 20 ล้านบาท
โดยการร่วมทุนระหว่างบริษัท เซ็นทรัล รีเทล คอร์ปอเรชั่น จำกัด ถือหุ้นร้อยละ 50
กลุ่มธนาคารไทยพาณิชย์ จำกัด (มหาชน) ถือหุ้นร้อยละ 38 และกลุ่มผู้ถือหุ้นอื่น ถือหุ้นร้อยละ 12
โดยมีวัตถุประสงค์ในการจัดตั้ง
เพื่อดำเนินธุรกิจแฟคตอริ่งโดยเน้นกลุ่มลูกค้าที่เป็นผู้จัดจำหน่ายสินค้าให้แก่ธุรกิจค้าปลีกสมัยใหม่
(Modern Trade) เนื่องจากบริษัท เซ็นทรัล รีเทล คอร์ปอเรชั่น จำกัด
มีบทบาทสำคัญในธุรกิจค้าปลีกจึงมีฐาน Supplier เป็นจำนวนมาก
ซึ่งเป็นกลุ่มลูกค้าเป้าหมายสำคัญของธุรกิจแฟคตอริ่ง ในขณะที่กลุ่มธนาคารไทยพาณิชย์ จำกัด
(มหาชน) ทำหน้าที่ให้การสนับสนุนด้านการเงินแก่บริษัท

2.  การเปลี่ยนแปลงและพัฒนาการที่สำคัญ

  ปี 2544 กรกฎาคม: บริษัททำการเพิ่มทุนจดทะเบียนจาก 20 ล้านบาทเป็น 40 ล้านบาท
  พร้อมกับการเปลี่ยนแปลงโครงสร้างการถือหุ้นใหม่ โดยกลุ่มผู้ถือหุ้นใหญ่ประกอบด้วยกลุ่มเซ็นทรัล
  ถือหุ้นร้อยละ 60 กลุ่มธนาคารไทยพาณิชย์ จำกัด (มหาชน) ถือหุ้นร้อยละ 10
  และกลุ่มธนสถาปนา ถือหุ้นร้อยละ 10

  ปี 2546 กันยายน: บริษัทได้เพิ่มทุนจดทะเบียนเป็น 80 ล้านบาท

  ปี 2547 2 มีนาคม: บริษัทได้จดทะเบียนแปรสภาพจากบริษัทจำกัดเป็นบริษัทมหาชนจำกัด

  25 สิงหาคม: บริษัทได้เข้าจดทะเบียนกับตลาดหลักทรัพย์ใหม่ (MAI)
  พร้อมกับการเสนอขายหุ้นเพิ่มทุนต่อประชาชนจำนวน 4 ล้านหุ้น
  ทำให้บริษัทมีทุนจดทะเบียนและเรียกชำระแล้ว ถึงปัจจุบันเป็น 100 ล้านบาท
  แบ่งเป็นหุ้นสามัญจำนวน 20 ล้านหุ้น โดยกลุ่มผู้ถือหุ้นใหญ่ 3 อันดับแรก ประกอบด้วย
  กลุ่มจิราธิวัฒน์ ถือหุ้นร้อยละ 53 กลุ่มธนสถาปนา ถือหุ้นร้อยละ 8 และกลุ่มธนาคารไทยพาณิชย์
  จำกัด (มหาชน) ถือหุ้นร้อยละ 4 การเข้าจดทะเบียนในตลาดหลักทรัพย์ใหม่
  มีวัตถุประสงค์เพื่อเป็นเงินทุนหมุนเวียนในการดำเนินงานและขยายการให้บริการของบริษัท
  นอกจากนี้ยังส่งผลให้บริษัทเป็นที่รู้จักแพร่หลายในตลาดเพิ่มขึ้นด้วย

  ปี 2549 กันยายน: บริษัทมีหนี้ที่ไม่ก่อให้เกิดรายได้จำนวน 52 ล้านบาท
  สาเหตุเนื่องมาจากลูกค้าและลูกหนี้ผิดนัดชำระหนี้โอนสิทธิเรียกร้อง
  ซึ่งก่อให้เกิดข้อพิพาททางกฎหมาย ระหว่างบริษัทผู้รับโอนสิทธิเรียกร้อง ลูกค้า และลูกหนี้
  ในมูลความผิดฐาน ผิดสัญญาโอนสิทธิเรียกร้อง

  ปี 2552 มกราคม: ศาลชั้นต้นได้มีคำพิพากษาให้บริษัทชนะคดี
  โดยได้พิจารณาให้บริษัทลูกค้าและผู้ค้ำประกันของบริษัทลูกค้า
  ร่วมกันชำระหนี้และค่าเสียหายให้แก่บริษัทเป็นเงิน 55 ล้านบาทพร้อมด้วยดอกเบี้ย
  ปัจจุบันอยู่ระหว่างการดำเนินการสืบทรัพย์และบังคับคดี

  ส่วนลูกหนี้ ซึ่งได้ฟ้องกลับบริษัทในมูลละเมิด และเรียกค่าเสียหายจำนวน 124 ล้านบาท
  อันเป็นผลสืบเนื่องมาจากคดีแรกนั้น
  บริษัทและลูกหนี้ได้มีการเจรจาและตกลงยุติคดีความต่อกันเป็นที่เรียบร้อยแล้ว
  โดยต่างฝ่ายต่างไม่ติดใจดำเนินคดีต่อกันอีก ทั้งทางแพ่งและทางอาญา

3.2 ภาพรวมการประกอบธุรกิจ

บริษัท ธนมิตร แฟคตอริ่ง จำกัด (มหาชน) ประกอบธุรกิจแฟคตอริ่งภายในประเทศเป็นหลัก
(Domestic Factoring) บริษัทเป็นผู้ให้บริการเงินทุนหมุนเวียนระยะสั้น
โดยการรับซื้อลดลูกหนี้การค้าจากการรับโอนสิทธิเรียกร้องในการรับเงิน
บริษัทเน้นกลุ่มลูกค้าที่เป็นผู้จัดจำหน่ายสินค้าให้แก่ธุรกิจค้าปลีกสมัยใหม่ (Modern Trade) ได้แก่
Supplier ของกลุ่มห้างสรรพสินค้า ซูเปอร์มาร์เก็ต ดิสเคาน์สโตร์หรือซุปเปอร์เซ็นเตอร์
ร้านขายสินค้าเฉพาะอย่าง ร้านสะดวกซื้อ เป็นต้น โดยลูกค้าสามารถนำเอกสารการค้า ได้แก่
ใบส่งสินค้า หรือใบวางบิล มาเป็นเอกสารประกอบในการโอนสิทธิการรับเงิน
โดยบริษัทจะจ่ายเงินสดให้ล่วงหน้าก่อน
เมื่อครบกำหนดชำระเงินบริษัทจะเป็นผู้ดำเนินการเรียกเก็บค่าสินค้าหรือบริการจากลูกหนี้ของลูกค้าโดยตรง

จุดเด่นของบริษัทในการดำเนินธุรกิจ คือ บริษัทประกอบธุรกิจแฟคตอริ่งในประเทศเพียงอย่างเดียว
โดยเน้นกลุ่มลูกค้าที่เป็นผู้จัดจำหน่ายสินค้าให้แก่ธุรกิจค้าปลีกสมัยใหม่ (Modern Trade)
ซึ่งบริษัทได้รับความร่วมมือในการตรวจสอบมูลหนี้ก่อนการรับซื้อเอกสารการค้าและการตอบรับการแจ้งโอนสิทธิจากกลุ่มลูกหนี้ขนาดใหญ่
และกลุ่มผู้ถือหุ้นบางส่วน ซึ่งมีฐาน Supplier ที่เป็นลูกค้าของบริษัทอยู่เป็นจำนวนมาก
ทำให้บริษัทมีความเสี่ยงด้านการเรียกเก็บหนี้ต่ำ
นอกจากนี้เพื่อให้การดำเนินธุรกิจของบริษัทและธุรกิจของลูกค้ามีการเติบโตอย่างต่อเนื่องและยั่งยืน
บริษัทจึงได้ใช้ กลยุทธ์ในการจัดให้มีข้อมูลที่เพียงพอเกี่ยวกับการบริหารการจัดการของลูกค้า
ให้คำปรึกษาหรือข้อเสนอแนะที่เป็นประโยชน์ต่อลูกค้า อาทิ การบริหารสินค้าคงคลังและวัตถุดิบ
การจัดหาแหล่งวัตถุดิบ การบริหารลูกหนี้ รวมถึงการดูแลและอำนวยความสะดวกในการขยายวงเงิน
เพื่อเพิ่มโอกาสในการทำธุรกิจให้แก่ลูกค้า เป็นต้น

3.3 โครงสร้างรายได้ของบริษัท

โครงสร้างรายได้ของบริษัทแยกตามประเภทธุรกิจที่ให้บริการ มีดังนี้

+----------------+-----------------------------+----------------------+
| ประเภทบริการ    | ประเภทรายได้                 | แหล่งที่มาของรายได้      |
+----------------+-----------------------------+----------------------+
| แ              | รายได้ส                      | ดอกเบี้ยรับ             |
| ฟคตอริ่งในประเทศ | ่วนลดรับจากการรับโอนสิทธิเรียกร้อง |                      |
+----------------+-----------------------------+----------------------+
|                | ค่าธรรมเนียมและบริการ          | ค                    |
|                |                             | ่าธรรมเนียมการเปิดวงเงิน |
|                |                             |                      |
|                |                             | ค่าธรรมเนียมรับซื้อ       |
+----------------+-----------------------------+----------------------+

โครงสร้างรายได้ของบริษัทตามงบการเงินปี 2550 - 2552 เป็นดังนี้

  ------------------------------ --------- -------- --------- -------- --------- --------
  รายได้                          2552               2551               2550      

                                 พันบาท     ร้อยละ    พันบาท     ร้อยละ    พันบาท     ร้อยละ

  ส่วนลดรับจากการรับโอนสิทธิเรียกร้อง   95,976    80.62    117,066   81.00    107,751   80.66

  ค่าธรรมเนียมและบริการ             21,644    18.18    26,773    18.52    24,586    18.40

  รายได้อื่น                        1,433     1.20     688       0.48     1,258     0.94

  รวม                            119,053   100.00   144,527   100.00   133,595   100.00
  ------------------------------ --------- -------- --------- -------- --------- --------

3.4 เป้าหมายการดำเนินธุรกิจ

บริษัทยังคงมุ่งหวังที่จะเป็นบริษัทชั้นนำด้านแฟคตอริ่งในประเทศ
เพื่อส่งเสริมให้เกิดการลงทุนและการบริโภคภายในประเทศเพิ่มขึ้น
โดยการเสริมสร้างศักยภาพและสนับสนุนผู้ประกอบการให้มีทางเลือกในการเข้าถึงแหล่งเงินทุนได้ง่ายขึ้น
นอกเหนือจากสถาบันการเงินหลักอื่น ๆ
โดยเน้นกลุ่มลูกค้าเป้าหมายที่บริษัทมีความเข้าใจถึงแนวทางการดำเนินธุรกิจ
และส่งเสริมผู้ประกอบการรายเล็กให้เติบโตเป็นผู้ประกอบการรายใหญ่ ดังที่บริษัทได้ปฏิบัติมาตลอด
และในปี 2553 บริษัทคาดว่าความต้องการสินเชื่อแฟคตอริ่งจะเพิ่มสูงขึ้นจากปีก่อน
เนื่องจากสภาวะเศรษฐกิจที่เริ่มฟื้นตัว
นอกจากนี้บริษัทยังได้ดำเนินการเตรียมความพร้อมเพื่อรองรับความเสี่ยงที่อาจจะเกิดขึ้น
โดยมุ่งเน้นยกระดับบริหารความเสี่ยงให้สอดคล้องกับการเปลี่ยนแปลงต่าง ๆ
ที่อาจส่งผลกระทบต่อการบริหารงานของบริษัท ปรับมาตรฐานการอำนวยสินเชื่อให้เข้มงวดขึ้น
พร้อมทั้งติดตามและควบคุมคุณภาพสินเชื่ออย่างใกล้ชิด
รวมถึงการพัฒนาระบบการปฏิบัติงานให้มีประสิทธิภาพมากขึ้น
เพื่อผลประโยชน์สูงสุดของกลุ่มผู้มีส่วนได้เสียทุกกลุ่ม และการเติบโตอย่างมีคุณภาพในระยะยาวต่อไป

ตามที่กล่าวข้างต้น นอกเหนือจากเป้าหมายการดำเนินธุรกิจข้างต้นแล้ว
บริษัทยังคงมุ่งเน้นการบริหารงานโดยยึดหลักธรรมาภิบาลและการให้พนักงานทุกระดับมีส่วนร่วมในกิจกรรมและโครงการเพื่อสังคมอย่างต่อเนื่อง
โดยเฉพาะโครงการที่เกี่ยวข้องกับการพัฒนาเยาวชนและชุมชนอย่างยั่งยืน